钦定古今图书集成/方舆汇编/职方典/第1251卷 > 陵墓附
## 钦定古今图书集成/方舆汇编/职方典/第1251卷 > 陵墓附

本府。〈衡阳县附郭。〉

炎帝神农氏陵　在酃之康乐乡。《史记》：帝崩长沙之茶乡。康乐乡即茶乡也。罗泌《路史》云：帝崩，葬长沙茶乡之尾，是曰茶陵。所谓天子墓者，唐世尝奉祀焉。宋太祖梦感见帝，于是驰节敻求，得诸南方，即庙祀之。《图经》云：“炎陵在麻陂，林木茂密，两杉苍然。” 泌注又云：“炎陵庙在康乐乡鹿原陂上，乾德五年建。太平兴国中” ，将事官覆舟惮险，奏徙县南隅。庙有胡真官殿，云帝之从臣。帝病，告以当葬南方。视旗所矗，遇峤即止，因葬于兹。今中途峤，梁头也。旧《志》云：陵前南列橒楸，环以沙涧，古杉空樟，殊形异状，皆数百年物，真神灵之奥宅也。宋建祠祀，以祝融配享，置守陵户。明益拓而新之。嘉靖三年，复刱圣容殿，继屡修葺。明末为寇所𨅬，虽庙貌仅存，而颓垣敝榱，风雨不蔽矣。

马殷墓　在县北。僖宗时，殷隶龙骧指挥使刘建锋，以材勇闻。后建锋为陈赡所杀，张佶与诸将迎殷为留后。殷命姚彦章攻贼帅杨师远等，遂取衡、永、道、连、郴五州，湖南平。又引兵趣桂州，静江节度使刘士政出降，桂、宜、岩、柳、象五州皆降。后梁太祖以殷为楚王。时弘农王以鄂岳观察使刘存等击楚，殷命秦彦晖将水军浮江而下，黄璠帅战舰屯浏阳。存等数战不利，乃遗书诈降，彦晖请殷勿受，与黄璠合击，大破之，楚得。

朗二州，又取招、贺、梧、蒙、龚、富六州，辰州蛮宋邺昌、师益皆降于楚。唐以殷为天策上将军，始开天策府。初，殷既得湖南，不征商旅，由是四方舟车走集。湖南地多铅铁，殷用《高郁策》铸铅铁为钱，商贾出境，无所用之，皆易他货而去，故能以境内所馀之物易天下百货，国以富饶。湖南民不事桑蚕，郁命民输税者皆以帛代钱，未几，民间机杼大盛。明宗时，封殷为楚国王。殷诸子骄奢，听司马杨昭遂之谮，遂矫命诛郁。殷闻之，大恸曰：“勋旧横罹冤酷，即吾亦何可久处此乎！”长兴元年冬，殷卒，谥为武穆，葬于衡阳。其后兄弟争国，竟降于唐。

王诏墓　，在郡城西五里。明工部尚书

刘尧诲墓　在城南七十里长平乡莲洲台子岭。明参赞机务、南京兵部尚书。万历丁亥谕。葬朱炳如墓　，在县境内。

曾朝节墓　在城北伊田铺，礼部尚书。

伍让墓　，在城北政义二都，地名“七里站。” 陈宗契墓　，在城西八十里，地名“花江。”

衡山县

帝颛顼之陵　，《图经》云：晋初衡山尚见颛顼冢，有营丘图。或疑颛顼都帝丘，今濮阳是，无缘冢在衡山。然舜葬苍梧，禹葬会稽，何必尽其都耶？舜二妃墓　，皇甫谧曰：“舜二妃葬于衡山。” 按诸《记》俱云二妃葬湘阴，盖衡山在晋、宋、齐、隋时俱为郡，而湘阴固其属地也。

赫胥氏墓　赫胥氏葬于衡山之朝阳峰。唐英国公李𪟝墓　在县沙泉。按《唐史》，英公薨，诏赠太尉扬州都督，谥曰贞武，给东园秘器，陪葬昭陵。葬日，太宗幸未央城，望柳车痛哭。所筑坟一准卫、霍故事。则英公卒于长安，而非解组归衡审矣。沙泉之墓，则旧志相沿之误耳。宋胡文定墓　在紫盖乡九都。

宋赵清献墓　在六都

宋陈子瑕墓　在县茅蓬村。

明忠诚伯茹瑺墓　在县巾紫峰下。《耒阳县》。

东汉罗训墓　在县南樟楻岭。

晋罗含墓　，在县南四十里。

唐南亭王拔野古墓　，在县南一里。

唐杜甫墓　在化龙桥。按甫本传：甫客耒阳，游岳祠，大水遽至，涉旬不得食。县令迎之还，因饷以牛肉白酒，大醉，一夕卒。人辨其诬，乃退之题墓诗云：“今春偶来耒阳路，凄怆来寻江上墓。招手借问牧童儿，牧童指我祠堂处。一堆空土烟芜里，空使诗人悲叹起。怨声千古寄西风，寒骨一夜沉秋水。当时处处多白酒，牛炙于今家家有？饮酒食肉皆如此，何故常人无饱死？捉月走入千尺波，忠谏便沉汨罗底。因知天意有所存，三贤所归同一水。” 观《韩诗》则子美事又似真矣。成都知府周锦绣墓　在肥江官路东岸，张隐居墓　在县衢塘。

给事中谷岳生墓　在义乡“黄行塘” 下。

阮学士墓　，在义乡下塘。

杨编修墓　，在县对岸岭塘上。

锦衣卫镇抚邓邦墓　在县南。

云南按察使李玺墓　在县南灶市村，四川按察使胡文璧墓　在县北粟塘铺，《常宁县》

义冢　，万历三十九年，推官李汝登见枯骨暴露，鬻民间地于近处瘗之，有碑记。

安仁县

宋韩太尉墓　在县东南一里。太尉本县杞林人，名京。绍兴间，以武功累官忠亮大夫、建州观察使、殿前司摧锋军都统制、上党开国公。卒赠太尉，敕葬于此。今故址犹存。

酃县陵墓无考

桂阳州

汉胡腾墓　，在州治西北六十里。

晋宁王墓　在州治西八十里晋岭山。

元刘登墓　在州南四十里黄牛岭。

明万人墓　在州治西南拍船岭下。

嘉禾、临武二县陵墓无考。

蓝山县

唐节度使天贵墓　在县北二十里大慈乡。。